L'exposició Gandia Funciona! obri les seues portes al passeig Germanies
21 desembre 2017

## L'exposició Gandia Funciona! obri les seues portes al passeig Germanies21 desembre 2017Última actualització: 14 juliol 2025

![](../gestion/img/_AO_7780-copia.jpg)  
  

El Govern de Gandia va posar en marxa ahir l'exposició **Gandia Funciona!**. Una mostra que recull les principals actuacions que l'executiu ha realitzat durant els dos primers anys de legislatura i que romandrà oberta al públic fins al pròxim 7 de gener al passeig Germanies en el tram davant de la Casa de la Marquesa.  
  
L'exposició dividix els projectes en quatre grups: Patrimoni, Soci Educatiu, Economia i Territori. Explica a través d'una sèrie de 16 panells les inversions que s'han realitzat en la matèria i per què s'han posat en marxa.  
  
Sobre l'exposició, l'alcaldessa de Gandia, **Diana Morant** ha explicat que "la mostra consta de 16 panells. Ens ha costat triar-los perquè són molts els projectes que tenim en marxa dins del nostre projecte de ciutat que té com a objectiu fer de Gandia una ciutat més amable i moderna, que genere oportunitats i qualitat de vida". "El pressupost de comunicació d'aquest govern és ridícul si el comparem amb l'anterior legislatura on es van arribar a gastar milions davant els 100.000 € a l'any de què disposem actualment per a l'Àrea de Comunicació. Hem fet un esforç perquè la ciutadania conega de prop el que s'està fent a peu de carrer".  
  
El lema de la campanya és **Gandia Funciona!** i dins de la línia d'austeritat de l'actual executiu, s'ha muntat la mostra de tal manera que els panells i altres materials a més de l'estructura utilitzats durant aquests dies, puguen ser reutilitzats en posteriors exposicions que recullen les noves accions de govern amb el consegüent estalvi.  
Un altre aspecte que destaca és la transparència. Cadascun dels panells dels projectes explica els diners invertits, el pressupost i la data de finalització prevista de les obres.  
  
"Volem que s'entenga que les decisions que es prenen en els despatxos sempre estan pensades per millorar la vida dels ciutadans i que aquesta ciutat la fem en companyia de tots els residents, associacions i col·lectius", va declarar Morant, qui va incidir que "no estem parlant de futuribles ni de fum. Parlem de present i de projectes que estaran acabats dins d'aquesta legislatura".  
  
Per finalitzar, l'alcaldessa de Gandia va respondre a les crítiques del Partit Popular sobre la mostra. "L'han criticat i ni tan sols hui han vingut a veure-la. No crec que els mateixos que van vendre el parc aquàtic com una cosa feta, tot i que no van moure un sol paper, puguen donar-nos cap lliçó. Ací no hi ha parcs aquàtics, ni ciutats agroalimentàries ni camps de golf. El que hi ha són realitats que ja estan en marxa i que es veuran dins d'aquesta legislatura".